kardosdrur/scandi-wiki huggingface dataset:
Eva-Maria Hagen

Eva-Maria Hagen (født Eva-Maria Buchholz den 19. oktober 1934, død 16. august 2022) var en tysk skuespiller og sanger. Hun var kendt som "DDR's Brigitte Bardot", men blev i DDR udelukket af politiske årsager.

Biografi
Hun blev født Eva-Maria Buchholz i 1934 i Költschen i den østlige del af den preussiske provins Brandenburg (i dag Kołczyn i Polen), som datter af landarbejdere. Efter at have afsluttet læreplads som maskinarbejder i 1952 i DDR modtog hun skuespillerundervisning på Hochschule für Schauspielkunst Ernst Busch, HFS i Berlin og blev i 1953 optaget på Berliner Ensemble. Hagen fik sin debut på teatret i 1953 i Erwin Strittmatters stykke Katzgraben instrueret af Bertolt Brecht ved Berliner Ensemble. 

I 1954 blev hun gift med Hans Oliva-Hagen og fik datteren Catherine (senere kendt som Nina Hagen). In 1957 fik hun sin filmdebut i Kurt Maetzigs komediefilm Vergeßt mir meine Traudel nicht. Hendes filmkarriere førte til, at hun fik tilnavnet "DDR's Brigitte Bardot". Fra 1958 arbejdede hun på Maxim-Gorki-Theater i Berlin. På Anhaltisches Theater havde hun succes som Eliza i musicalen My Fair Lady.

På trods af at være en succesfuld filmskuespiller blev hun af regimet hindret i sit arbejde grundet hendes ægteskab med den systemkritiske sanger Wolf Biermann. Hendes støtte til Biermann førte til, at hun blev fyret, og hun flyttede til Vesttyskland i 1977, hvor hun påbegyndte en ny karriere som sanger samtidig med, at hun fortsatte sin skuespillerkarriere. Efter murens fald medvirkede Hagen igen i film produceret i Babelsberg filmstudierne i Berlin, optrådte på teatret i stykker som Medea og sang sange af Bertholt Brecht.

Hagen boede i Hamborg, Berlin og i Uckermark. Hun var mor til sangeren og skuespilleren Nina Hagen og bedstemor til Cosma Shiva Hagen. Hun døde i Hamborg den 16. august 2022 i en alder af 87 år.

Udvalgte filmografi
Source:

 Vergeßt mir meine Traudel nicht (1957) som Traudel
 Spur in die Nacht (1957) som Sabine
 Ware für Katalonien (1959) som Marion Stöckel
 Das Kleid (1961) som Katrin
 Reise ins Ehebett (1966) som Mary Lou
 Meine Freundin Sybille (1967) som Helena
 Die Fahne von Kriwoj Rog (1967) som Elfriede
 Die Legende von Paul und Paula (1973)
 Herzlich willkommen (1990) som sekretær

Referencer

Bibliografi

Eksterne henvisninger 

 

Skuespillere fra Tyskland
Sangere fra Tyskland
Cosma Shiva Hagen

Cosma Shiva Hagen (født 17. maj 1981 i Los Angeles, California i USA) er en tysk skuespiller. Hun er datter af sangerinden Nina Hagen og musikeren Ferdinand Karmelk. Hennes bestemor er skuespilleren og sangerinden Eva-Maria Hagen.

Som skuespiller har hun primært medvirket i tyske tv-produktioner.

Eksterne henvisninger 

 

Skuespillere fra Tyskland
Ib Nørlund

Jørgen Ib Nørlund (født 29. august 1917 i København, død 14. juni 1989) var en dansk kommunistisk politiker og modstandsmand.

Liv og karriere 
Ib Nørlund var søn af Nationalmuseets direktør Poul Nørlund og nevø til Niels Bohr. Han blev student fra Skt. Jørgens Gymnasium og uddannet cand.mag. og mag.scient. i matematik og teoretisk fysik fra Københavns Universitet i 1940.

Det var gennem socialdemokraten Hartvig Frisch, der kom i Nørlunds forældrenes hjem, at han for første gang stiftede bekendtskab med Sovjetunionen og socialismen. Han blev medlem af Danmarks Kommunistiske Ungdom i 1934 og blev sekretær i det antifascistiske ungdomssamarbejde Ungdomsfronten mod Krig og Fascisme. Året efter blev han medlem af Danmarks Kommunistiske Parti, hvor han også blev sekretær. Under studietiden var han aktiv i Kommunistisk Studenterfraktion. Han blev medlem af partiets centralkomité i 1938, og blev midlertidig formand for partiet fra 1941 efter at Aksel Larsen var blevet taget til fange af det tyske sikkerhedspoliti Gestapo.

Under 2. verdenskrig var Nørlund aktiv i modstandsbevægelsen, hvor det særligt var den illegale presse han arbejdede med, men han blev arresteret af Gestapo i 1942 på Fredericia banegård. Det lykkedes ham at flygte fra Horserødlejren. I de kommende år arbejdede han under jorden med dæknavnet Laurits og Arthur Christensen. Fra foråret 1944 var han DKP's repræsentant i Syd- og Sønderjylland, hvor hans opgave var at rejse rundt og oprette modstandsgrupper. Gestapo fangede ham igen i 1945 – og han blev først løsladt ved befrielsen.

Nørlund var folketingsmedlem fra 1945 til 1947, og blev partisekretær. I 1954 blev han redaktør af partiets tidsskrift Tiden. Nørlund blev betragtet som partiets chefideolog og stod for en absolut Sovjettro linje. Han var medlem af Folketinget igen mellem 1973-1979.

Nørlund var en af stifterne bag Folkebevægelsen mod EF.

I 1968 skrev Nørlund 'Det kommunistiske synspunkt' hvor Hans Scherfig skrev forordet til, heri konkluderede Scherfig at "kommunismen betyder fællesskab".

Nørlund var gift med Inga F. Hertz, Tove Mikkelsen, Erna Videbæk og Gertrud Stjernholm Nielsen.

Kilder

Eksterne henvisninger 
 

Medlemmer af BOPA
Folketingsmedlemmer i 1970'erne
Ofre for nazismen fra Danmark
Tidligere folketingsmedlemmer fra DKP
Politikere fra DKP
Personer i Dansk Biografisk Leksikon
Personer i Kraks Blå Bog (afdøde)
Personer fra København
Folketingsmedlemmer i 1940'erne
Redaktører fra Danmark
Medlemmer af Frit Danmark
Modstandsfolk fra DKP
Ib
Palladium (København)

Palladium (18. januar 1938 – 30. december 1976) er navnet på en tidligere dansk biograf beliggende på Vesterbrogade 1 i København. Den blev revet ned i 1977 for at give plads til Industriens Hus, men eksisterede frem til 2010. Den blev etableret af filmselskabet Palladium, som i 1979 solgte den til Nordisk Film.

Biografen var tegnet af arkitekten Ernst Kühn, og salen, der var den mest luksuøse og moderne i landet, rummede 1.347 siddepladser. Byggeriet var budgetteret til 1 million kr., men kom til at koste næsten det dobbelte – en svimlende sum på det tidspunkt. Væggene blev dækket med relieffer af billedhuggeren Olaf Stæhr-Nielsen. Biografen var i mange henseender en miniatureudgave af Radio City Music Hall i New York, USA.

Kinoorgel 

I Palladium-biografen fandtes et kinoorgel af typen Wurlitzer, model 175 3C (opus 2220), der blev bygget i 1937 og opstillet i 1938.

Noter

Eksterne henvisninger 
 Palladium, biografmuseet.dk 

Biografer i København
Bygninger, konstruktioner og anlæg i Københavns Kommune
Vesterbro
Palladium (flertydig)

Palladium har flere betydninger:
 Palladium – et grundstof
 Palladium (filmselskab) - et dansk filmselskab
 Palladium (Göteborg) – tidligere biograf i Göteborg
 Palladium (København) – tidligere biograf i København
 Palladium (Malmø) – tidligere biograf i Malmø
 Palladium (Stockholm) – tidligere biograf i Stockholm
 Palladion (gr. Παλλάδιον, eller latin 'Palladium') – et gammelt billede af Pallas, der i den historiske tid er identisk med Athena.
Saaler Bodden

Saaler Bodden er en fjord eller lagune, der udgør den sydvestlige del af Darß-Zingster Boddenkette. Den ligger øst for halvøen Fischland omkring 30 km nordøst for Rostock ved Tysklands Østersøkyst. Den gennemsnitlige dybde er på omkring 2 meter.

Syd for Saaler Boddens ligger byen Ribnitz-Damgarten, som er delt af udmundingen af den 72 km lange flod Recknitz. Denne sydlige del kaldes Ribnitzer See. 

I nordøst udgør Koppelstrom overgangen til Bodstedter Bodden. To tidligere udløb til Østersøen, Permin og Loop har siden det 14. århundrede været lukket til. 

Vandet i Saaler Boddens er svagt saltholdigt (1-3 promille).

Mecklenburg-Vorpommerns geografi
Fjorde
Alex Garff

Alex Garff f. Rasmussen (født 13. august 1904 på Frederiksberg, død 21. marts 1977 i Gentofte) var en dansk lektor og forfatter. Han var cand. mag i dansk og tysk, underviste på Randers Statsskole og Aurehøj Gymnasium.

Garff har skrevet mange kendte sange. Han var desuden virksom som oversætter. 
Noget af hans bedste lyrik er samlet i Digte fra 1943.

Han var farfar til Joakim Garff.

Se også 
 Alex Garff på Dansk Forfatterleksikon
 Sange på Wikisource

Eksterne henvisninger 
 

Digtere fra Danmark
Sangskrivere fra Danmark
Lærere fra Danmark
Oversættere fra Danmark
Personer fra Frederiksberg
Dansksprogede forfattere fra Danmark
Personer med enkeltværker i Kulturkanonen
Pêche Melba

Pêche Melba er en klassisk dessert. Den blev skabt i 1893 af den franske kok Auguste Escoffier på Savoy Hotel i London til ære for den australske sopran Dame Nellie Melba (1861-1931). Den er lavet af sukkerkogte kolde ferskener med vaniljeis dækket af en let sødet hindbærpuré smagt til med kirsch. Og ikke mandelflager (som på foto), som kokkene chokerede Escoffier med under hans besøg på Hotel d'Angleterre.

Kombinationen af fersken og hindbær under navnet "Peach Melba" ses også i andre sammenhænge som yoghurt.

Desserter
At nære en slange ved sin barm

At nære en slange ved sin barm stammer fra Æsop og forekommer i fablen Bonden og slangen fra omkring 600 f. Kr.

Vendingen dækker over en fejl, der skyldes dum venlighed. I fablen har bonden taget en forkommen slange i varmen i huset. Slangen kommer sig og bider bonden.

Ord og vendinger
Kald det søvn

Kald det søvn (originaltitel: Call It Sleep) er en bog skrevet af den amerikanske forfatter Henry Roth i 1934. Den handler om en ung dreng, der vokser op i en jødisk ghetto i New York Citys Lower East Side i begyndelsen af 1900-tallet.

Selvom den blev godt modtaget af anmelderne, så solgte bogen dårligt ved udgivelsen, og blev ikke genudgivet i 30 år. Dens popularitet steg for alvor, da den blev anmeldt af litteraturkritikeren Irving Howe på forsiden af The New York Times Book Review den 25. oktober, 1964. Paperback-versionen, der blev udgvet Avon, solgte over 1 million eksemplarer. Romanen var inkluderet på Time magazine's liste over 100 bedste engelsksprogede romaner skrevet siden 1923.

Referencer 

Romaner fra USA
Litteratur i 1934
Transportfly

Transportfly er et fly til fragt af gods snarere end passagerer. Moderne transportfly har en skrogform, der gør, at de kan transportere selv pansrede mandskabsvogne, helikoptere og andet større materiel. 

De første fly til fragt af luftpost, blev indsat i 1911. I 1920'erne udviklede man de første deciderede fragtfly. Det første 'ægte' transportfly var det tyske Arado Ar 232. Dette fly var i tjeneste under 2. verdenskrig.

Se også 
 Militært transportfly

Eksterne henvisninger
Spir (bygningsdel)

Spir. Spidst tag på enten tårn, som en tagrytter eller en lanterne.

Forskellige spirtyper:
 Etagespir
 Lanterne (bygningsdel)
 Løgkuppel
 Pyramidespir
 Tagrytter

Eksterne henvisninger 

Kirkearkitektur
Tagformer
Tårntyper
Gnetophyta

Divisionen Gnetophyta eller Gnetophytes er en undergruppe af frøplanterne (Spermatophyta), der omfatter een klasse indeholdene tre beslægtede ordener af træagtige planter, der ofte bliver placeret hos de nøgenfrøede (Gymnospermae). Gnetophyterne afviger dog fra andre nøgenfrøede ved at have karstrenge som det kendes hos de dækfrøede (Magnoliophyta), og på grundlag af morfologiske data har man foreslået, at Gnetophyta muligvis er den gruppe af frøplanter, som står tættest på blomsterplanterne. Fylogenetiske undersøgelser har dog vist et tættere slægtskab til de andre nøgenfrøede end til blomsterplanterne.

Gnetophyterne har et forveddet skud, men hos Welwitschia findes det dog kun under jorden. Gnetophyta rummer én klasse af levende planter, klassen Gnetopsida, som på sin side omfatter tre nulevende ordener.

Noter

Litteratur 
 L. Michelle Bowe, Gwénaële Coat og Claude W. de Pamphilis: Phylogeny of seed plants based on all three genomic compartments: Extant gymnosperms are monophyletic and Gnetales' closest relatives are conifers i Proceedings of the National Academy of Sciences 2000, 4092-4097.
 Shu-Miaw Chaw, Christopher L. Parkinson, Yuchang Cheng, Thomas M. Vincent og Jeffrey D. Palmer: Seed plant phylogeny inferred from all three plant genomes: Monophyly of extant gymnosperms and origin of Gnetales from conifers i Proceedings of the National Academy of Sciences 2000: 4086-4091. Teksten i PDF-format 
 Douglas E. Soltis, Pamela S. Soltis og Michael J. Zanis: Phylogeny of seed plants based on evidence from eight genes i American Journal of Botany 2002, 1670-1681 Teksten i PDF-format 
 Wang Zi-Qiang: Gigantonoclea: an enigmatic Permian plant from North China i Palaeontology 1999 (2): 329–373. 

Nøgenfrøede
Assentoft Silo

Assentoft Silo A/S er en dansk producent af siloer og tanke til landbruget og industrien. Virksomheden er placeret i Randers-satellitbyen Assentoft.

Virksomheden blev grundlagt i 1940 af Bertel Bjerre Jensen og blev i 1960 overtaget af dennes svigersøn Carl Damgaard Nielsen. I perioden 1987-1994 var fabrikken ejet af Dronningborg Maskinfabrik. Siden 1994 har virksomheden været et selvstændigt aktieselskab, der i dag har Anders Damgaard Nielsen (søn af Carl D. N.) som administrerende direktør.

I begyndelsen producerede virksomheden træsiloer, men har siden 1967 produceret gastætte stålsiloer. I dag producerer, leverer og monterer virksomheden udelukkende siloer i stål til forskellige opbevaringsformål indenfor landbrug og industri. En del af produktionen eksporteres, primært til nabolandene. Firmaet ejer desuden Åbybro Maskinfabrik.

Eksterne henvisninger 
 Bodil Damgaard Nielsen: "En Silokrønike", Assentoft 2006, .
 Assentoft Silo's hjemmeside
 Åbybro Maskinfabrik's hjemmeside

Maskinfabrikker i Danmark
Etableret i 1940
Assentoft
Kaldenavn

Et kaldenavn er det navn som en person eller en ting normalt kaldes, i modsætning til det fulde officielle navn. For eksempel er Bill Clintons rigtige fornavn William, som altså er forkortet ned til Bill i kaldenavnet.

Et positivt ladet kaldenavn kaldes et kælenavn, mens et negativt ladet kaldenavn kaldes et øgenavn.

Især på engelsk er der mange standardiserede forkortede kaldenavne for almindelige navne. For eksempel Bill i stedet for William, Dick i stedet for Richard, og Chuck i stedet for Charles.

Navne

en:Nickname
Gnetopsida

Gnetopsida har tre ordener, men i visse systematikker er de sammenlagt til én: Gnetales. Beskrivelsen af klassens kendetegn skal søges under divisionen Gnetophyta.

 Gnetum-ordenen (Gnetales)
 Ledris-ordenen (Ephedrales)
 Welwitschia-ordenen (Welwitschiales)

Gnetophyta
Kommando (Sydafrika)

Kommando er i Sydafrika den historiske betegnelse på en militsstyrke som kolonisterne der etablerede efter oprettelsen af Kapkolonien i 1652. Under de såkaldte kommandolove var kolonister pålagt at stille med våben og udstyr som for at få dyrket landet. 

Under den anden boerkrig kæmpede 75.000 boerkommandoer mod en styrke på 450.000 mand fra resten af det britiske imperium.

Sydafrika
Holger Vivike

Holger Vivike (23. august 1910 i København – 2. juli 1992) var en dansk kommunistisk, senere folkesocialistisk, politiker samt agent for den sovjetiske efterretningstjeneste KGB gennem flere år.

Holger Vivike var matros og medlem af Danmarks Kommunistiske Parti og blev i 1935 ansat som partifunktionær. Under den tyske besættelse var han aktiv i modstandsarbejdet i Fredericia og ledede den illegale partiorganisation i Jylland og på Fyn. 

I opgøret med DKP i 1958 fulgte han Aksel Larsen og var med til at stifte Socialistisk Folkeparti. Fra 1960 til 1973 var han medlem af Folketinget for SF. Han markerede sig stedse som hjemmehørende på partiets venstrefløj.

Vivike fungerede i en længere årrække som agent for KGB, efter at han var fulgt med Aksel Larsen fra DKP til SF. Han aflagde bl.a. regelmæssige rapporter til KGB omkring møderne i SF-toppen, samt leverede andre efterspurgte informationer.
KGB hvervede Holger Vivike i 1966, men Politiets Efterretningstjeneste opdagede ikke agent-virksomheden selv, og det var først med oplysninger fra dobbeltagenten Oleg Gordijevskij i 1977 at PET blev klar over forholdet.

Referencer

Eksterne henvisninger 
 Marxismens forløjethed – Dagbladet Arbejderen
 Tidehverv – KGB's villige lakajer 
 Opslag i Modstandsdatabasen

Spioner fra Danmark
Folketingsmedlemmer i 1960'erne
Folketingsmedlemmer i 1970'erne
Tidligere folketingsmedlemmer fra SF
Modstandsfolk fra Danmark
Personer fra Fredericia
Søfolk
Politikere fra DKP
Spioner for Sovjetunionen
Økogram

Et økogram er en grafisk beskrivelse af bestemte plantearters foretrukne levested i forhold til henholdsvis vandindhold og pH i jorden. Økogrammet er opfundet af den tyske økolog Heinz Ellenberg, og det bruges stadig mest i tyske publikationer med botanisk eller økologisk indhold, men det ses oftere og oftere brugt i danske og nordiske afhandlinger.

Eksternt link
 Økogram for de mest almindelige træarter ifølge Ellenberg  

Økologi
Botanik
Counter-Strike: Source

Counter-Strike: Source er et first-person shooter i stil med Half Life. Spillet er udviklet af Valve, og kan findes på Steam.

Historie 

Spillet blev udgivet den 11. august 2004 som betaversion. Betaversionen var blandt andet anvendelig for folk, der havde købt specifikke ATI-grafikkort, da ATI i samarbejde med VALVE solgte mange grafikkort og spil. Counter-strike er et non-fiction spil.

Gameplay 

Counter-Strike: Source er en efterfølger til Counter-Strike, og følger forgængerens gameplay. Ved hver rundes start, deles alle spillere op i to hold, Counter-Terrorister og Terrorister. Hvert hold har sit eget mål, afhængigt af hvilken bane. I "defuse"-banerne er det Terroristernes opgave at plante en bombe, og Counter-Terroristernes opgave at stoppe dem fra samme. Lykkes det ikke for Counter-Terroristerne, har de mulighed for at desarmere bomben inden for et kort tidsrum. I "hostage"-banerne er det Counter-Terroristernes opgave at hente gidsler, og bringe dem til et sikkert sted, og Terroristernes opgave at forhindre det. Dør man under en runde, forbliver man død indtil et af holdene har enten udryddet modstanderne eller gennemført deres opgave. Mens man er død, har man mulighed for at iagttage andre spillere.

I Counter-Strike: Source er der også mulighed for at spille mange forskellige mods, så som Gungame, Multigames og Deathrun. 

I de fleste spilfællesskaber, bliver Counter-Strike Source ofte betegner som, CSS. Denne forkortelse gør det hurtigere at kommunikere over f.eks. Steam, som er det program der bruges for at kunne spille "online" med andre folk, fra hele verden. Det er også muligt at kommunikere med andre spillere i Counter-Strike source, både via tale- og tekstkommunikation, dette giver et socialt lag til spillet, og mulighed for at lave avancerede hold manøvrer.

Se også
Verdensmesterskabet i Counter-Strike:Source

Computerspil fra 2004
First-person shooter
Source
Windows-spil
Linux-spil
Macintosh-spil
Valve Corporation
Pave Anastasius 1.

Anastasius var pave fra 27. november 399 til 19. december 401. Hans slægt var fra Rom, og han var velanskerevet blandt tidens fremmeste teologer, som Augustin, Hieronymus og Paulinius. Hieronymus omtaler ham som en meget hellig mand, der var stærk i troen.

Embedsperiode 
Straks efter, at han var blevet pave, måtte Anastasius tage stilling til den alexandrinske teolog Origenes' tekster. I 397 var biskop Rufinus af Aquileia begyndt at oversætte Origines' værker fra græsk til latin, begyndende med De pricipiis. I foråret 400 fik Anastasius er brev fra patriarken Theophilus af Alexandria, som bad ham fordømme Origenes' tekster. Anastasius skrev til biskop Simplician af Milano og indkaldte de Norditalienske bisper til møde i Rom. Simplician døde imidlertid samme år, og Rufinus kom heller ikke, men sendte et forsvarsskrift. Anastasius fordømte Origines' tanker som kætterske, men foretog sig ikke videre over for Rufinus, der i øvrigt havde revideret de mest afvigende af Origines' udsagn i sin oversættelse.

Lige som sin forgænger Sirisius gjorde Anastasius meget ud af at fastholde et godt forhold til biskoppen i Thessalonika, for at fastholde præfekturet Illyrien under romerkirkens indflydelse. Anastasius havde også korrespondance med biskopperne i Nordafrika. De ønskede at få lov til at give donatistiske gejstlige adgang til embeder, da der var mangel på præster, men dette fandt ikke støtte hos paven.

Anastasius blev begravet på den Pontiske kirkegård ved Via Portuensis i Rom.

Referencer 
 Kelly, J.N.D., The Oxford Dictionary of Popes. Oxford University Press, Oxford, 1986. .
 Opslag om Anastasius i "Den Katolske encyklopædi" (1907) hos Newadvent.org

Noter

Eksterne henvisninger 

 "Patrologia Latina" af Jacques Paul Migne hos Documenta Catholica Omnia

Paver i antikken
Transvaal

Transvaal er en historisk provins i Sydafrika som eksisterede i perioden 1910 til 1994. Provinsen blev koloniseret af boere i 1836/37, blev uafhængig fristat i 1852, okkuperet af briterne i 1877, og blev i 1884 selvstændig under navnet den Sydafrikanske republik.

Under den anden boerkrig (1899-1902) blev provinsen atter en gang okkuperet af briterne, og var i 1907 en britisk kronkoloni.

Efter de første frie valg i 1994 ophørte Transvaal med at eksistere og blev delt ind i flere provinser: Gauteng, Mpumalanga, Limpopo, og North West.

Sydafrikas geografi
Sydafrikas historie
Etableret i 1910
Ophørt i 1994
Forhenværende britiske kolonier
Boerrepublikkerne

Boerrepublikkerne (også kaldt boerstaterne) var uafhængige selvstyrede republikker oprettet af de nederlandsksprogede indbyggere i Kapkolonien og deres efterkommere (kaldt trækboere, boere og voortrækkere, men senere kollektivt kendt som afrikaanere) hovedsagelig i de nordlige og østlige dele af det som i dag er Sydafrika.

Blandt disse stater er Oranjefristaten og Sydafrikanske republik (Transvaal) bedst kendt, men der fandtes også republikker som Stellaland, Natalia, Goshen, Swellendam og Graaff Reinet med flere.

Sydafrikas historie
Khoikhoi

Khoikhoi-folkene lever i det sydlige Afrika (især Namibia, Botswana og Sydafrika), er en er del af khoisan-gruppen og er i slægt med san-folkene. De har traditionelt levet som hyrder og samlere. Under kolonitiden blev de fleste sydafrikanske khoikhoi folk blandet med kolonister og blev til den gruppe, der i dag kaldes "Cape Coloreds" (Kap-farvede, ) eller Basters (bastarder). Der er i dag ca. 55.000-100.000 mennesker, der identificerer sig som khoikhoi. I den bredere khoikhoi-gruppe findes også Nama og Damara folkene i Namibia.

Khoikhoi-folkene blev tidligere af de nederlandske boerne (eller afrikaanere) kaldet hottentotter. Ordet Hottentot kommer fra en særegenhed ved Khoisan-sprogene, såkaldte klikkelyde. Derfor kaldte boerne dem for hottentotter efter det hollandske ord for "at stamme" (hotteren totteren). Ordet har i dag en stærkt nedsættende klang.

Noter 

Folkeslag i Namibia
Folkeslag i Sydafrika
Hevein

Hevein var et finsk gothic metal-band fra Helsinki. De er kendt for deres specielle musikstil, døbt "melodisk thrash metal", som kombinerer intensiteten fra thrash metal med flere elementer af symfonisk metal.

Bandets navn er inspireret af sangen "The Girl That Lived On Heaven Hill", spillet af Blackstar.

Biografi 
Hevein blev dannet i 1992 af guitarist Leif Hedström og trommeslager Alpo Oksaharju. I 1998 kom bassist Tomi Koivunen og violinist Aino Piipari med i bandet. Bandet kunne ikke finde en permanent sanger før 2003, da Juha Immonen kom med i bandet.

Medlemmer 
 Juha Immonen – Vokal (2003–)
 Leif Hedström – Guitar, Baggrundsvokal (1992–)
 Aino Piipari – Violin (1998–)
 Max Lilja – Cello (2002–)
 Janne Jaakkola – Bas (2005–)
 Alpo Oksaharju – Trommer (1992–)

Tidligere medlemmer 
 Tomi "Tomppa" Koivunen – Bas (1998–2005)
 Dimitri Paile – Vokal – (1998-2001)

Periodemedlemmer 
 Nico Hartonen – Vokal på den tredje demo

Diskografi

Album 
 Sound Over Matter (2005)

Singler og ep'er 
 Fear Is... Only Human (2003)
 Break Out The Hammers EP (2004)
 iOta (2005)
 As Far As The Eye Can See (2005)

Demoer 
 Heartland (1999)
 Reverence (2001)
 Only Human (2002)
 Fear Is... (2003)

Musikvideoer 
 "Last Drop Of Innocence" (2005)

Fodnoter

Eksterne henvisninger 

 Officiel webside
 Hevein  på Spinefarm Records webside
 

Metalgrupper fra Finland
Thrash metal-grupper
Symfonisk metal-grupper
Musikgrupper fra 1992